***Tapejara*** (iz Tupi jezika, "staro stvorenje") bio je rod brazilskih pterosaura iz kredske formacije Santana, starosti oko 108 miliona godina. Kreste *Tapejara* sastojale su se od polukružne kreste iznad njuške i koštane izrasline koja se pružala iza glave.

Vrste i klasifikacija
---------------------

Skelet
Tipična vrsta je jedina koju većina istraživača trenutno smatra validnom. *T. wellnhoferi* je najmanja vrsta priključena rodu *Tapejara* i nema očuvane tragove proširenja od mekog tkiva na kresti. Naziv vrste dat joj je u čast njemačkog paleontologa Petera Wellnhofera. Druga vrsta, isprva nazvana *Tapejara imperator* ("car"), mnogo je veća i imala je krestu koja se sastojala od izrazito dugih izbočina, koje su stršile iz zaobljene kreste na njušci i iz stražnjeg dijela lubanje; vjerovatno su podržavale veliku, moguće zaobljenu keratinsku krestu. Treća vrsta, *Tapejara navigans* ("jedrenje"), bila je srednje velika i imala je sličnu krestu kao *T. imperator*, mada je ona bila uža, kupolastijeg oblika i nije imala koštanu izbočinu straga.

Nekoliko istraživanja iz 2007. pokazalo je da su *T. imperator* i *T. navigans* previše različiti od *T. wellnhoferi* i da prema tome moraju imati vlastite nazive roda. Vrsta *T. imperator* dobila je vlastiti naziv roda, *Tupandactylus* (Kellner i Campos). Unwin i Martill su smatrali da *T. imperator* i *T. navigans* pripadaju istom rodu, te su ih nazvali *Ingridia imperator* i *I. navigans*. Naziv roda dat im je u čast Wellnhoferove pokojne supruge, Ingrid. Budući da im je naziv *Tupandactylus* dat prvi, on ima prioritet nad nazivom *Ingridia*. Dodatne komplikacije izaziva to što su i naziv *Tupandactylus* i *Ingridia* koristili prethodnu vrstu *Tapejara imperator* kao tipičnu. Naučnici koji su opisali rod *Tupandactylus* nisu stvorili vrstu *Tupandactylus navigans* (već su umjesto toga predložili da je ona sinonim za *Tupandactylus imperator*), te *Tapejara navigans* nije službeno klasificirana kao odvojena vrsta roda *Tupandactylus* sve do 2011. godine.

Opis i paleobiologija
---------------------

*Tapejara wellnhofferi* je imala dužinu od 80 cm, visinu od 50 cm i raspon krila od 3 metra. Za let je koristila membranu sastavljenu od sloja mišića tankog poput papira, a zbog šupljih kostiju nije prelazila težinu od 5 kg. Njena zaobljena kresta imala je visinu od 30 cm. Snažni kljun omogućavao joj je da se hrani zrnevljem, ribom, insektima i školjkama.

Usporedbe koštanih prstenova u očima kod roda *Tapejara* i kod današnjih ptica ukazuje na to da su oni vjerovatno bili katemeralni (aktivni tokom dana u kratkim intervalima).

Izvori
------

1. ↑  Kellner, A.W.A.; and Campos, D.A. (2007). „Short note on the ingroup relationships of the Tapejaridae (Pterosauria, Pterodactyloidea". *Boletim do Museu Nacional* **75**: 1–14.
2. ↑  Unwin, D. M. and Martill, D. M. (2007). "Pterosaurs of the Crato Formation." In Martill, D. M. Bechly, G. and Loveridge, R. F. (eds), *The Crato Fossil Beds of Brazil: Window into an Ancient World.* Cambridge University Press (Cambridge), pp. 475-524.
3. ↑  Naish, D. (2008). "Crato Formation fossils and the new tapejarids." Weblog entry. *Tetrapod Zoology*. 18 January 2008. Accessed 31 January 2008 ( Arhivirano 2008-07-06 na Wayback Machine-u).
4. ↑  Pinheiro, F.L. Fortier, D.C. Schultz, C.L. De Andrade, J.A.F.G. and Bantim, R.A.M. (in press). "New information on *Tupandactylus imperator*, with comments on the relationships of Tapejaridae (Pterosauria)." *Acta Palaeontologica Polonica*, in press, available online 03 Jan 2011. DOI:10.4202/app.2010.0057
5. ↑  Schmitz, L.; Motani, R. (2011). „Nocturnality in Dinosaurs Inferred from Scleral Ring and Orbit Morphology". *Science* **332**. DOI:10.1126/science.1200043. PMID 21493820.

* In the Sky (Dinosaurs) (Library Binding) (ISBN 0-8368-2918-2)
* Haines, Tim & Chambers, Paul. (2006) The Complete Guide to Prehistoric Life. Canada: Firefly Books Ltd.